ananddey/assamese-wiki-corpus huggingface dataset:
চৌবান

চৌবান (Souban) বা টেৰা টেৰা (Tera Tera) হৈছে নাইজাৰৰ জাৰ্মা লোকসকলৰ মাজত উৎপত্তি হোৱা এবিধ হস্তনিৰ্মিত বস্ত্ৰ। ইয়াৰ অন্যান্য নামসমূহ হ’ল— "চৌবানে টাফা" (চৌবান কাপোৰ) আৰু "জাৰ্মা কাপোৰ"। "চাকে" নামৰ পৰম্পৰাগত শিপিনীসকলে উল আৰু কপাহেৰে এই কাপোৰ প্ৰস্তুত কৰে। ঐতিহাসিকভাৱে এই বস্ত্ৰবিধ ক’লা আৰু বগা— এই দুটা ৰঙত পোৱা গৈছিল, কিন্তু বৰ্তমানৰ সংস্কৰণবোৰত বিভিন্ন উজ্জ্বল ৰং আৰু জ্যামিতিক আৰ্হি দেখা যায়, যাৰ প্ৰতিটোৰে বিশেষ প্ৰতীকী অৰ্থ আছে। ইয়াৰ জটিল ডিজাইনসমূহে জাৰ্মা সমাজৰ দৈনন্দিন জীৱনৰ বিভিন্ন দিশৰ লগতে সমাজখনৰ আনন্দ আৰু সমৃদ্ধিক প্ৰতিফলিত কৰে।

ইতিহাস

পশ্চিম আফ্ৰিকাৰ সংস্কৃতিসমূহত হাজাৰ হাজাৰ বছৰ ধৰি বস্ত্ৰশিল্পৰ চৰ্চা চলি আহিছে। সোংঘাই-জাৰ্মা সম্প্ৰদায়ৰ দ্বাৰা ব্যৱহৃত চৌবান নামৰ এই পৰম্পৰাগত কাপোৰবিধ ১৫ শতিকাৰ পুৰণি। জাৰ্মা লোকসকলৰ এই সাংস্কৃতিক প্ৰতীকটো "চাকে" নামৰ স্থানীয় শিপিনীসকলে প্ৰস্তুত কৰে, যিসকলক দুটা ভাগত ভাগ কৰা হৈছে। 'মাচাকি-চাকালা'সকলে ৮ চেণ্টিমিটাৰ বহল পাঁচটা পটিৰে "ডোৰি" আৰু "ডচো" কম্বল বয়ন কৰে। আনহাতে 'মাচাকি-টেৰা'সকলে একে বহলৰ ১২ৰ পৰা ১৭টা পটিৰে "চৌবান" কাপোৰ বয়ন কৰে। নাইজাৰৰ বস্ত্ৰ উদ্যোগৰ ইতিহাসত জাৰ্মা সমাজত এই "চাকে" শিপিনীসকলৰ গুৰুত্ব অপৰিসীম।

ঐতিহাসিকভাৱে এই কাপোৰবোৰ ক’লা আৰু বগা ৰঙৰ আছিল, কিন্তু আধুনিক সংস্কৰণসমূহত উজ্জ্বল ৰঙৰ জ্যামিতিক নক্সা ব্যৱহাৰ কৰা হয়। এই ডিজাইনবোৰে সম্প্ৰদায়টোৰ দৈনন্দিন জীৱনৰ অভিজ্ঞতা আৰু সমৃদ্ধিক চিত্ৰিত কৰে।

ব্যৱহাৰ

এগৰাকী দক্ষ চাকেৰ দ্বাৰা মাহৰ পিছত মাহ ধৰি প্ৰস্তুত কৰা এই বহুমূলীয়া বস্ত্ৰবিধৰ আঢ্যৱন্ত পৰিয়ালসমূহৰ মাজত যথেষ্ট আদৰ আছিল। বিশেষ অনুষ্ঠানৰ সময়ত তেওঁলোকে এই কাপোৰেৰে নিজক সজাই তুলিছিল। ইয়াক সৌভাগ্যৰ প্ৰতীক বুলি গণ্য কৰা হৈছিল। অতীতত পৰিয়ালসমূহৰ নিজা শিপিনী আছিল আৰু পৰিয়ালৰ সদস্যসকলে পিন্ধা সকলো চৌবান সেই নিৰ্দিষ্ট শিপিনীজনেই বৈ দিছিল। ইয়াৰ উপৰিও, বিবাহ অনুষ্ঠানৰ সময়ত ন-দম্পতীক চৌবানৰ বোৱা কম্বলেৰে মেৰিয়াই দিয়াৰ এক নিয়ম আছে, যিয়ে ভৱিষ্যতৰ ভাগ্য, প্ৰাচুৰ্য আৰু সুখক প্ৰতিনিধিত্ব কৰে।

জাৰ্মা-সোংঘাই পৰম্পৰাত কইনাক স্বামীৰ ঘৰলৈ পঠোৱাৰ সময়ত তেওঁক ৰীতি-নীতি অনুসৰি চৌবানেৰে মেৰিয়াই দিয়া হয়। বিবাহৰ দিনটোৰ আগতেই কইনাৰ মাকে এগৰাকী পাকৈত শিপিনীৰ সৈতে যোগাযোগ কৰে আৰু তেওঁৰ শৈল্পিক দক্ষতা তথা জটিল আৰ্হি সৃষ্টি কৰাৰ ক্ষমতাৰ ওপৰত ভিত্তি কৰি তেওঁক নিৰ্বাচন কৰে। সামৰ্থ্য থকা পৰিয়ালবোৰৰ কইনাৰ মাকে দুখন চৌবান সংগ্ৰহ কৰাটো এক পৰম্পৰাগত নিয়ম— এখন কইনাৰ বাবে আৰু আনখন দৰাৰ বাবে।

চিত্ৰ ভঁৰাল

তথ্যসূত্ৰ

শ্ৰেণী:পোচাক
শ্ৰেণী:বস্ত্ৰ
উৎপল বৰুৱা

উৎপল বৰুৱা এজন সাংবাদিক আৰু সাহিত্যিক৷ তেওঁৰ জন্ম তেজপুৰ জিলাৰ মিলনপুৰত। পিতৃ-মাতৃৰ নাম দ্বিজেন বৰুৱা আৰু কাবেৰী বৰুৱা৷ তেওঁ অসমৰ সংবাদ-সাহিত্য ক্ষেত্ৰৰ এটা পৰিচিত নাম। বৰুৱা বৰ্তমান 'দৈনিক জনমভূমি' কাকতৰ কাৰ্যবাহী সম্পাদক। তেওঁ দৰং মহাবিদ্যালয়ত শিক্ষাগ্ৰহণ কৰি থকাৰ সময়তে প্ৰয়াত ড° পূৰ্ণ নাৰায়ণ সিংহ সম্পাদিত 'মহাজাতি' আৰু ত্ৰৈলোক্য ভট্টাচাৰ্য সম্পাদিত 'সাদিনীয়া সংবাদ' কাকতত সহকাৰী সম্পাদক হিচাপে কাৰ্যনিৰ্বাহ কৰিছিল। ১৯৯১ চনত তেওঁ 'দৈনিক জনমভূমি' কাকতত ষ্টাফ ৰিপ'ৰ্টাৰ হিচাপে যোগদান কৰে। ২০০৩ চনৰ পৰা তেওঁ 'দৈনিক জনমভূমি' কাকতৰ প্ৰথম পৃষ্ঠাত 'অপ্ৰকাশ্য' শিতানত অসমৰ জ্বলন্ত সমস্যাসমূহৰ সন্দৰ্ভত মূল্যৱান নিবন্ধ লিখি আহিছে। ২০০৯ চনত বৰুৱাৰ 'অপ্ৰকাশ্য' শিতানৰ একাংশ নিৰ্বাচিত নিবন্ধৰ একত্ৰ সংকলন 'কালক্ষণ' (অনুপ্ৰৱেশ, ইছলামিক মৌলবাদ, সংখ্যালঘু ৰাজনীতি আৰু অন্যান্য) প্ৰকাশ পায়। বৰুৱাই ২০০৭ চনত যুটীয়াভাৱে অসম সমাজ-সাংস্কৃতিক সন্থা, অসম ক্ৰীড়া সন্থা, অসম শিল্পী সম্মিলনী আৰু লৌহপুৰুষ প্ৰেমদাকান্ত শৰ্মা স্মৃতিৰক্ষা সমিতিৰ উদ্যোগত দ্বাদশ অসম ক্ৰীড়া-সাংস্কৃতিক উৎসৱ উদ্যাপন সমিতিৰ পৰা বছৰটোৰ শ্ৰেষ্ঠ সাংবাদিকতাৰ বঁটাও লাভ কৰে।

উদ্ধৃতি

অসমীয়া জাতিৰ ভৱিষ্যৎ গ্ৰন্থ
বৰ্তমান সময়ত মোৰ এনে ধাৰণা হৈছে যে 'ধৰ্মনিৰপেক্ষতা' আৰু 'সাম্প্ৰদায়িকতা' শব্দ দুটাৰ প্ৰকৃতাৰ্থত অপব্যাখ্যা কৰা হৈছে। ভাৰতবৰ্ষৰ 'ধৰ্মনিৰপেক্ষতা'ৰ নীতি এতিয়া এক অৰ্থত কিছুমান ৰাজনৈতিক দলৰ বাবে ভোেট গোটোৱাৰ শ্ল'গানত পৰিণত হৈছে। 'ধৰ্মনিৰপেক্ষ' বুলি কোৱা শক্তিসমূহৰ একপক্ষীয় আচৰণ, কথা-বাৰ্তাই ভাৰতবৰ্ষৰ জনসাধাৰণক ক্ষুদ্ধ কৰি তুলিছে।
মই অনুভৱ কৰিছোঁ, বৰ্তমান সময়ত অসমীয়া জাতি এক জটিল সন্ধিক্ষণত উপনীত হৈছে। অনুপ্ৰৱেশে অসমৰ জনগাঁথনিৰ ব্যাপক পৰিৱৰ্তন ঘটাইছে। অসমত অসমীয়াভাষীৰ সংখ্যা ক্ৰমান্বয়ে কমি আহিছে, বৃদ্ধি পাইছে বাংলাভাষীৰ সংখ্যা। জনগাঁথনিৰ পৰিৱৰ্তন আৰু বাংলাভাষীৰ সংখ্যা বৃদ্ধিয়ে অসমৰ ৰাজনৈতিক ক্ষেত্ৰত ব্যাপক প্ৰভাৱ পেলাইছে।
ব্যক্তিগতভাৱে মোৰ কোনো ধৰ্মীয় বিদ্বেষ নাই। অৰ্থাৎ, কোনো ধৰ্মৰ প্ৰতি মোৰ সামান্যতমো বিদ্বেষ ভাব নাই। অৱশ্যে মোৰ জাতীয় স্বাভিমান আছে। সেইদৰে মই মোৰ নিজা ধৰ্মক লৈও স্বাভিমানী। কিন্তু ধৰ্মীয় স্বাভিমান মানে কেতিয়াও ধৰ্মীয় গোড়ামি নহয়। অন্যহাতে, মই আনৰ ধৰ্মীয় অনুভূতি অথবা স্বাভিমানত আঘাত হানিবও নিবিচাৰোঁ। প্ৰকৃতাৰ্থত প্ৰতিজন মানুহৰে ধৰ্মীয় চিন্তা-চৰ্চাক মই সন্মান কৰোঁ।
যদি আমি নিজা কৃষ্টি-সংস্কৃতিক লৈ সচেতন নহওঁ তেন্তে জাতিটো বাচি থাকিব কেনেকৈ? যিটো জাতিৰ সদস্যসকলে নিজা কৃষ্টি-সংস্কৃতি, আচাৰ-ব্যৱহাৰ, ৰীতি-নীতিক ধৰি ৰখাত গুৰুত্ব নিদিয়ে, গৌৰৱবোধ নকৰে- সেই একেখিনি মানুহৰে জাতীয় বিষয়ত চৰকাৰক সমালোচনা কৰাৰ নৈতিক অধিকাৰ থাকিবনে?
'নিজৰ অস্তিত্ব ৰক্ষাৰ ক্ষেত্ৰত জাতীয়তাবোধহে ডাঙৰ কথা- ধৰ্মটো ডাঙৰ কথা নহয়'

তথ্যসূত্ৰ

শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
শ্ৰেণী:অসমীয়া শিক্ষাবিদ
শ্ৰেণী:অসমীয়া সাহিত্যিক
অনুপাত

]]
অনুপাত(Ratio), গণিতত অনুপাত হৈছে দুটা সংখ্যাৰ মাজৰ এক সম্পৰ্ক। এই সম্পৰ্ক অনুসৰি প্ৰথমটো সংখ্যাৰ বিপৰীতে কিমান বাৰ দ্বিতীয় সংখ্যাটো আছে তাক বুজা যায়। উদাহৰণ স্বৰূপে যদি এটা ফলৰ খৰাহিত ৯টা কমলা আৰু ৩টা কল আছে, তেন্তে কলৰ বাবে কমলাৰ অনুপাত হ'ব ৯:৩ আৰু এই অনুপাতটো ৩:১ৰ সমমান। একেদৰে কমলাৰ বাবে কলৰ অনুপাত হ'ব ৩:৯ বা ১:৩ । যি কোনো এককক এই অনুপাত ৰূপত প্ৰকাশ কৰিব পৰা যায়। যেনেঃ মানুহ বা কোনো বস্তুৰ সংখ্যা, দীঘ, সময়, ওজন আদিৰ মান। বেছি ভাগ সময়ত অনুপাতৰ দুয়োটা মান ধনাত্মক হোৱাটো বাঞ্চনীয়।যদি 'a' আৰু 'b' দুটা একে এককত থকা একেজাতীয় ৰাশি হয়; তেন্তে ইহঁতৰ অনুপাত হ'ব a:b বা a/b।

তথ্য সংগ্ৰহ

শ্ৰেণী:গণিত
ইউক্ৰেনীয় ৱিকিপিডিয়া

ইউক্ৰেনীয় ৱিকিপিডিয়া অনলাইন মুক্ত বিশ্বকোষ ৱিকিপিডিয়াৰ ইউক্ৰেনীয় সংস্কৰণ। ৱিকিমিডিয়া ফাউণ্ডেশ্যনৰ অন্তৰ্গত এই প্ৰকল্পত বৰ্তমান টা প্ৰবন্ধ আছে।

পৰিসংখ্যা

চনত ইউক্ৰেনীয় ৱিকিপিডিয়াৰ টা প্ৰবন্ধ, গৰাকী সম্পাদক, গৰাকী প্ৰশাসক আৰু টা ফাইল আছে। মুঠ সম্পাদনা সংখ্যা ।

বাহ্যিক সংযোগ

ইউক্ৰেনীয় ৱিকিপিডিয়া

তথ্য সংগ্ৰহ

শ্ৰেণী:ৱিকিপিডিয়াসমূহ
নাগমা শ্ৰেষ্ঠ

নাগমা শ্ৰেষ্ঠ ( (नेपाली:नग्मा श्रेष्ठ) জন্ম ১০ নৱেম্বৰ ১৯৯১, কাঠমাণ্ডু, নেপাল) এগৰাকী নেপালী সৌন্দৰ্য্য প্ৰতিযোগিতাৰ খিতাপধাৰী, টেলিভিছন উপস্থাপক আৰু প্ৰযোজক।তেওঁ ২০১২ চনত মিছ নেপাল অৰ্থ উপাধি লাভ কৰি খ্যাতি অৰ্জন কৰিছিল। ২০১৭ চনত প্ৰথম মিছ ইউনিভাৰ্ছ নেপাল হিচাপে মুকুট পিন্ধোৱাৰ পিছত তেওঁ ব্যাপকভাৱে দৰ্শকৰ দৃষ্টি আকৰ্ষণ কৰিব পাৰিছিল।[2]

জীৱন আৰু কেৰিয়াৰ

১৯৯১ চনৰ ১০ নৱেম্বৰত শ্ৰেষ্ঠ জন্মগ্ৰহণ কৰে নেপালৰ কাঠমান্ডুত। তেওঁ ইউনাইটেড একাডেমী নেপালৰ পৰা মাধ্যমিক শিক্ষা সমাপ্ত কৰে আৰু তাৰ পিছত ২০১৪ চনত নেপালৰ টাইমছ বিজনেছ স্কুলৰ পৰা বিজনেছ এডমিনিষ্ট্ৰেচনত স্নাতক ডিগ্ৰী লাভ কৰে। তেওঁ কর্নেল বিশ্ববিদ্যালয়ৰ পৰা নেতৃত্ব (Leadership) বিষয়টো প্ৰধান বিষয় হিচাপে অধ্যয়ন সম্পন্ন কৰি মেজৰ লাভ কৰে। ২০১২ চনৰ মিছ নেপালত অংশগ্ৰহণ কৰিছিল, য'ত তেওঁ মিছ আৰ্থ নেপাল ২০১২ খিতাপ লাভ কৰিছিল। ইয়াৰ পিছত ২০১৭ চনত মিছ নেপাল অৰ্গেনাইজেশ্যনে তেওঁক মিছ ইউনিভাৰ্ছ নেপাল ২০১৭ হিচাপে মুকুট পিন্ধাইছিল। ২০২০ চনত তেওঁ মিছ ইউনিভাৰ্ছ নেপাল সংগঠনৰ সৈতে ৰাষ্ট্ৰীয় সঞ্চালক হিচাপে জড়িত হৈ পৰে আৰু ২০২৩ চনলৈকে এই পদত কাৰ্যনিৰ্বাহ কৰে।

তেওঁ নেপালৰ টেলিভিছন উদ্যোগৰ অন্যতম প্ৰধান ব্যক্তিত্ব। ২০১৫ চনত ইমেজ মেগা মডেল আৰু মিউজিক অৱ ইউৰ চয়েচ (MOYC) অনুষ্ঠান ইমেজ চেনেলত পৰিচালনা কৰিছিল। ২০১৩ চনত তেওঁ ইমেজ চেনেলৰ উদ্বোধনী পৰিচয় ভিডিঅ’ত উপস্থিত থাকি চমুকৈ অভিনয় কৰিছিল। ২০২৪ চনৰ পৰা, তেওঁ ইন্টাৰনেচনেল এছ’চিয়েছন অৱ ইউথ এণ্ড ষ্টুডেন্টছ ফ’ৰ পিচ (IAYSP)-ৰ সৈতে কাম কৰি আহিছে আৰু আই এ ৱাই এছ পিৰ (IAYSP) ৰাষ্ট্ৰসংঘৰ প্ৰতিনিধি হিচাপে কাৰ্যনির্বাহ কৰিছে।

তথ্য সূত্ৰ
কমলাকান্ত ভট্টাচাৰ্য্য

কমলাকান্ত ভট্টাচাৰ্য্য (; ১৮৫৩-১৯৩৬) অসমীয়া সাহিত্যৰ অৰুণোদয় যুগৰ অন্যতম এগৰাকী কবি অৰু প্ৰবন্ধকাৰ। ১৮৫৩ চনৰ ডিচেম্বৰত শোণিতপুৰ জিলাৰ বিশ্বনাথ চাৰিআলিৰ ওচৰৰ গড়েহাগি গাঁৱত তেখেতে জন্মলাভ কৰিছিল। তেখেতক 'অগ্নিকবি' বুলি অভিহিত কৰা হয়। ৰাজনৈতিক ভাৱাদৰ্শৰ দিশৰ পৰা তেখেত ঘোৰ জাতীয়তাবাদী আছিল। তেখেতে ১৮৭১ চনত বঙালী ভাষাক অসমৰ চৰকাৰী ভাষা সজোৱাৰ প্ৰতিবাদ কৰিছিল। ১৮৮৬ চনত কলিকতাত অনুষ্ঠিত ভাৰতীয় জাতীয় কংগ্ৰেছৰ বাৰ্ষিক অধিবেশনত তেখেতে অসমৰ হৈ অংশ লৈছিল। ১৯২৯ চনত তেখেত অসম সাহিত্য সভাৰ সাধাৰণ সম্পাদকৰূপে নিৰ্বাচিত হৈছিল। ১৯২৯ চনত অসম সাহিত্য সভাৰ যোৰহাট অধিবেশনত তেখেতে সভাপতিত্ব কৰিছিল।। তেখেতে মহিলাৰ শিক্ষাৰ হকে মাত মতাৰ লগতে ১৯০৫-০৬ চনত স্বদেশী আন্দোলনত ভাগ লৈছিল।

উদ্ধৃতিসমূহ

আসামৰ সমান মূৰ্খ দেশ ক’তো নাই৷ ইয়াৰ ঘাই কাৰণ এই দেশত মাতৃভাষাৰ সাহিত্যৰ উন্নতি হোৱা নাই৷
সঁচা দোষখিনি দেখুৱাই দিলেই যদি শত্ৰু হবলগা হয়, তেন্তে মিত্ৰ হৈ থকাতকৈ শত্ৰু হৈ থকা বৰং উপকাৰহে।
ভাষাৰ বাপেক ভাব আৰু ককায়েক হ’ল জ্ঞান।
যি মানুহে দৰ্শন শাস্ত্ৰ নপঢ়ে তেওঁৰ আচলতে একোৱেই পঢ়া হোৱা নাই৷ তেওঁ জন্তুৰ দৰে পৃথিৱীত মিছাকৈয়ে ভাৰ লৈ থাকিবলৈ আহিছে৷
সাহিত্যিকসকল যে প্ৰায়েই দৰিদ্ৰ তাক অনেক দেশেই প্ৰমাণ কৰে, কিন্তু দেশৰ মংগলসাধক সাহিত্যিকসকলেই জাতি গঠন কৰে৷
প্ৰকৃতিৰ নিয়মেই হৈছে, সামঞ্জস্য, সকলো সমান হৈ থাকিব লাগে৷ গছ বাঢ়ি লগৰ গছবোৰতকৈ ওখ হ’লেও তাক বতাহে ভাঙি পেলায়৷
যিকোনো দেশ মাতৃভাষাৰ উন্নতিয়েইহে জ্ঞানী কৰি তোলে, দুখৰ বিষয় আমি অসমীয়া মানুহে মাতৃভাষাৰ উন্নতিৰ পিনে একো চেষ্টা নকৰোঁ৷ পৃথিৱীত যতবিলাক সভ্য দেশ আগৰ পৰা গুৰিলৈকে শক্তিশালী আৰু পৰাক্ৰমী হৈ উঠিছিল আৰু উঠিছে, সকলোবিলাক দেশেই যে মাতৃভাষাৰ উন্নতি সাধনৰ দ্বাৰাই তেনে হৈছে তাৰ ভুল নাই৷
জাতিভেদৰ বান্ধ ছিঙি বৰ্ত্তমান যুগধৰ্ম্ম অনুসাৰে জ্ঞান-বিজ্ঞান, কৃষি-বাণিজ্য প্ৰভৃতি ধন ঘটা বিদ্যাও আমি যদি একতা সূত্ৰত-আবদ্ধ হৈ শিক্ষা কৰিবৰ চেষ্টা নকৰোঁ তেন্তে ১০|১২ বছৰৰ ভিতৰতে অসমীয়া জাতিৰ নাম নুমাব যে তাৰ ভুল নাই।

উৎস

বাহ্যিক সংযোগ

শ্ৰেণী:কবি
শ্ৰেণী:প্ৰবন্ধকাৰ
শ্ৰেণী:অসমৰ ব্যক্তি
শ্ৰেণী:মৃত ব্যক্তি
আবেদ আবেষ্ট

আবেদ আবেষ্ট (জন্ম ১৯৮৭, বান্দৰ আব্বাছ, ইৰান) হৈছে এজন ইৰানী পৰিচালক, লেখক আৰু অভিনেতা। তেওঁ শ্বাহৰাম মুক্ৰীৰ চলচ্চিত্ৰ ফিচ এণ্ড কেটত অভিনয় কৰিছিল, যিখন চলচ্চিত্ৰই ভেনিছ চলচ্চিত্ৰ উৎসৱত (২০১৩) হৰাইজন বঁটা লাভ কৰিছিল। ইয়াৰ উপৰি তেওঁ ইনভেছন চলচ্চিত্ৰতো অভিনয় কৰিছিল, যিখন চিনেমা বাৰ্লিন আন্তঃৰাষ্ট্ৰীয় চলচ্চিত্ৰ উৎসৱত (২০১৮) টেডি বঁটাৰ বাবে মনোনীত হৈছিল। তেওঁৰ প্ৰথম পূৰ্ণদৈৰ্ঘ্য চলচ্চিত্ৰ আছিল চিমুলেশ্যন (২০১৭), যাৰ বিশ্ব প্ৰিমিয়াৰ বাৰ্লিন আন্তঃৰাষ্ট্ৰীয় চলচ্চিত্ৰ উৎসৱৰ (২০১৭) ফ’ৰাম শাখাত প্ৰদৰ্শিত হৈছিল আৰু এইখনে স্পেইন মুভিং ইমেজ চলচ্চিত্ৰ উৎসৱত (২০১৮) শ্ৰেষ্ঠ চলচ্চিত্ৰৰ বঁটা আঁজুৰি আনিছিল। তেওঁৰ দ্বিতীয়খন পূৰ্ণদৈৰ্ঘ্য চলচ্চিত্ৰ কিলিং দা ইউনাখ খান (২০২১) ২৫সংখ্যক তালিন ব্লেক নাইটছ চলচ্চিত্ৰ উৎসৱত প্ৰদৰ্শিত হৈছিল আৰু শ্লেমডেন্স চলচ্চিত্ৰ উৎসৱৰ ব্ৰেকআউটছ শাখাত গ্ৰেণ্ড জুৰী বঁটা লাভ কৰিছিল।

তথ্যসূত্ৰ

বাহ্যিক সংযোগ

শ্ৰেণী:সাহিত্যিক
শ্ৰেণী:অভিনেতা
শ্ৰেণী:চলচ্চিত্ৰ পৰিচালক
শ্ৰেণী:ইৰানৰ ব্যক্তি
ইছলাম

]]
ইছলাম হৈছে মহম্মদৰ পৰা উৎপত্তি হোৱা আৰু কোৰান নামেৰে জনাজাত ধৰ্মীয় গ্ৰন্থক কেন্দ্ৰ কৰি আব্ৰাহামীয় একশ্বৰবাদী ধৰ্ম। ই বিশ্বৰ দ্বিতীয় বৃহত্তম ধৰ্ম আৰু বিশ্বৰ আটাইতকৈ দ্ৰুতগতিত বৃদ্ধি পোৱা প্ৰধান ধৰ্ম। ইয়াৰ আনুমানিক ১.৮ বিলিয়ন অনুগামী (২০১৭ চনলৈকে) আছে আৰু তেওঁলোক মুছলমান নামেৰে জনাজাত। ভাষিকভাৱে ইছলাম শব্দৰ অৰ্থ হৈছে "ঈশ্বৰৰ ওচৰত নিজকে সম্পূৰ্ণৰূপে সমৰ্পণ কৰা" (আৰবী ভাষাত: الله, আল্লাহ), আৰু মুছলমান হ'ল "ঈশ্বৰৰ বশৱৰ্তী হোৱাজন"।

উদ্ধৃতি

ইছলাম হৈছে অনুশাসিত ইবাদত অবিৰত ব্যক্তিগত আৰু সমাজ সংস্কাৰৰ ধৰ্ম।
সকলো ধৰ্মৰ ভিতৰত ইছলাম বিজ্ঞানৰ আৱিষ্কাৰৰ লগত সৰ্বোত্তমভাৱে উপযুক্ত আৰু আত্মাক গঢ়ি তুলিবলৈ আৰু ন্যায়, দয়া আৰু সহনশীলতা মানি চলিবলৈ বাধ্য কৰিবলৈ আটাইতকৈ সাজু।
গুস্তাভ লে বন, দ্য ৱৰ্ল্ড অৱ ইছলামিক চিভিলাইজেচন (লা চিভিলাইজেচন ডেছ আৰবেছ, ১৮৮৪)।
মই প্ৰায়ে ভাবো যে খ্ৰীষ্টান ধৰ্মতকৈ ইছলামত নাৰী অধিক মুক্ত। একপত্নীৰ প্ৰচাৰ কৰা বিশ্বাসতকৈ ইছলামে নাৰীক অধিক সুৰক্ষিত। আল-কোৰআনত নাৰীৰ বিষয়ে আইন অধিক ন্যায়সংগত আৰু উদাৰ। যোৱা বিশ বছৰতহে খ্ৰীষ্টান ইংলেণ্ডে, নাৰীৰ সম্পত্তিৰ অধিকাৰক স্বীকৃতি দিছে, আনহাতে ইছলামে এই অধিকাৰক সকলো সময়ৰ পৰাই অনুমতি দিছে।
এনি বেছাণ্ট, দ্য লাইফ এণ্ড টিচিংছ অৱ মহম্মদ, মাদ্ৰাজ - ১৯৩২, পৃ. ২৫, ২৬।

অসমত ইছলাম ধৰ্ম

কেইবছৰমান আগতে মইমনসিং আৰু অন্যান্য অঞ্চলৰ বঙালী মুছলমানসকলে অসমত আহি বসতি স্থাপন কৰিছে। অসমীয়া মুছলমানে তেওঁলোকক অসমীয়া ভাষাত শিক্ষিত কৰি গৌৰৱান্বিত অসমীয়া হিচাপে গঢ়ি তোলা আৰু তেনেকৈ অসমীয়া জাতিৰ ভেটি সুদৃঢ় কৰাৰ অপৰিসীম দায়িত্ব আছে।
ননী গোপাল মহন্ত, অসম আৰু ইতিহাসৰ ৰাজনীতি, পৃ. ২৯১

উৎস

বাহ্যিক সংযোগ

শ্ৰেণী:ধৰ্ম
ইন্দ্ৰাণী ৰায়মেধি

ইন্দ্ৰাণী ৰায়মেধি (জন্ম ১৯৬৫,১৩ ফেব্ৰুৱাৰী-) হৈছে এগৰাকী অসমৰ লেখিকা। ইংৰাজী ভাষাত সাহিত্য-চৰ্চা কৰা ভাৰতীয় লেখকসকলৰ ভিতৰত ইন্দ্ৰাণী ৰায়মেধি অন্যতম। তেওঁ একাধাৰে এগৰাকী লেখক, সাংবাদিক আৰু স্তম্ভলেখক।ইন্দ্ৰাণী ৰায়মেধিয়ে বাৰখন গ্ৰন্থ ৰচনা কৰিছে। ইয়াৰ লগতে আশীটা চুটিগল্প, পাঁচশৰো অধিক স্তম্ভলেখা, কবিতা আদিৰে ইন্দ্ৰাণী ৰায়মেধিয়ে অনেক অৱদান আগবঢ়াইছে। তেওঁ বহুকেইগৰাকী খ্যাতনামা ব্যক্তিৰ সৈতে সাক্ষাৎকাৰ গ্ৰহণ কৰিছে। তেওঁৰ সংকলন এলিচ ইন ৱণ্ডাৰলেণ্ড আৰু দ্য ইনভিজিবল মেনৰ সংক্ষিপ্তৰূপ অসমৰ বিভিন্ন বিদ্যালয়ত দ্ৰুতপাঠ হিচাপে প্ৰচলিত। এই দুখন শিস্গুৰ বাবে লিখা। তেওঁ ২০০৪ চনত কুঞ্জবালা দেৱী বঁটা লাভ কৰিছে। তেওঁৰ আন এখন গ্ৰন্থ হৈছে মাই হাফ অব দ্য স্কাই। কিতাপখনে বীৰুবালা ৰাভাৰ দৰে মহিলাসকলৰ কণ্ঠ হৈছে বুলি বহুতে কয়। ইন্দ্ৰাণী ৰায়মেধিয়ে এই গ্ৰন্থখন সম্পৰ্কত এনেদৰে কয়, "এই ১২ গৰাকী মহিলা কমেও উত্তৰ-পূবত জনাজাত, কিন্তু মই এতিয়া উত্তৰ-পূবৰ আন কিছু মহিলাৰ ওপৰত কাম কৰি আছোঁ যিসকল অধিক লোকচক্ষুৰ আঁৰত কিন্তু তেওঁলোকৰ জীৱন কাহিনী সমানে গুৰুত্বপূৰ্ণ আৰু নথিভুক্ত কৰাৰ যোগ্য।"

গ্ৰন্থৰাজি

চুটিগল্প সংকলন

দ্য ছিজন কামিং
দ্য কনকুবাইনছ ৰুম
দ্য নাইট জাৰ্ণি
দ্য ষ্ট্ৰেঞ্জাৰছ টৰ্চ
এ ছিজন অব ৱেইটিং

শিশুসাহিত্য

দ্য এডভেন্সাৰ্ছ অব অংকুৰ
টেলছ অব ফাৰাৱে লেএণ্ড

অকাল্পনিক লেখা

মাই হাফ অব দ্য স্কাই
টুৱেলভ লাইফ ষ্টৰিজ অব কাৰেজ

স্তম্ভলেখাৰ সংকলন

জাষ্ট বিটুইন আছ
ক্ৰাইম, জাষ্টিছ এণ্ড ৱমেন

অন্যান্য

এলিচ ইন ৱণ্ডাৰলেণ্ড
দ্য ইনভিজিবল মেন

বঁটা সন্মান

ইন্দ্ৰাণী ৰায়মেধিয়ে নাৰী সম্পৰ্কীয় অনুসন্ধানমূলক ৰিপ'ৰ্টৰ বাবে ২০০৪ চনত কুঞ্জবালা দেৱী বঁটা লাভ কৰিছে।

তথ্যউৎস

শ্ৰেণী:অসমৰ ব্যক্তি
শ্ৰেণী:অসমৰ লেখিকা
শ্ৰেণী:জীৱিত ব্যক্তি
অপৰাধ অনুসন্ধান বিভাগ (ভাৰত)

অপৰাধ অনুসন্ধান বিভাগ বৃটিছ আৰক্ষী বাহিনীৰ অপৰাধ অনুসন্ধান বিভাগৰ ওপৰত ভিত্তি কৰি অপৰাধৰ তদন্তৰ দায়িত্বত থকা ভাৰতৰ ৰাজ্যিক আৰক্ষী বিভাগসমূহৰ এটা বিশেষ শাখা ক্ৰাইম ব্ৰাঞ্চ বুলিও জনা যায়। ই ৰাজ্যিক আৰক্ষীৰ বিশেষ তদন্ত শাখা, আৰু ইয়াৰ নেতৃত্বত আৰক্ষী সঞ্চালক প্ৰধান (ডিজিপি) বা অতিৰিক্ত আৰক্ষী সঞ্চালক প্ৰধান (এডিজিপি) পদবীৰ বিষয়াৰদ্বাৰা পৰিচালিত হয়।

গঠন আৰু সংগঠন

১৯০২ চনত এণ্ড্ৰু ফ্ৰেজাৰৰ নেতৃত্বত ভাৰতীয় আৰক্ষী আয়োগৰ পৰামৰ্শৰ ভিত্তিত ব্ৰিটিছ চৰকাৰে প্ৰথম চিআইডি স্থাপন কৰে। লক্ষ্ণৌৰ গোখলে মাৰ্গত চিআইডিৰ কাৰ্যালয়ৰ প্ৰৱেশদ্বাৰত "ভাৰতীয় চিআইডিৰ পিতৃ" ৰজাৰ আৰক্ষী পদক বিজয়ী (কেপিএম) ৰায় বাহাদূৰ পণ্ডিত শম্ভু নাথৰ প্ৰতিকৃতি আছে। ১৯২৯ চনত চিআইডিক বিশেষ শাখা, চিআইডি, আৰু অপৰাধ শাখা (চিবি-চিআইডি)ত বিভক্ত কৰা হয়।

কিছুমান ৰাজ্যই নিজৰ চিআইডি ইউনিটৰ বাবে বিভিন্ন নাম ব্যৱহাৰ কৰে যদিও বহুতে "ফৌজদাৰী তদন্ত বিভাগ" শব্দটো ব্যৱহাৰ কৰে। অন্ধ্ৰ প্ৰদেশ আৰু ছত্তীশগড়ত চি আই ডিক অপৰাধ অনুসন্ধান বিভাগ বুলি জনা যায়। অসম, বিহাৰ, হাৰিয়ানা, উত্তৰ প্ৰদেশ, ৰাজস্থান, পশ্চিমবংগ, মহাৰাষ্ট্ৰ, কৰ্ণাটক, আৰু জম্মু-কাশ্মীৰত ইয়াক অপৰাধ অনুসন্ধান বিভাগ বুলি জনা যায়। দিল্লী আৰু কেৰালাত চিআইডিক অপৰাধ শাখা বুলি কোৱা হয় আৰু তামিলনাডুত ইয়াক অপৰাধ শাখা-ফৌজদাৰী তদন্ত বিভাগ (CB-CID) বুলি জনা যায়। পঞ্জাৱত অপৰাধ অনুসন্ধান বিভাগ (CID)ক পঞ্জাৱ তদন্ত ব্যুৰো (PBI বা BoI) বুলি জনা যায়।

অপৰাধ অনুসন্ধান বিভাগৰ নেতৃত্বত আছে অতিৰিক্ত আৰক্ষী সঞ্চালক প্ৰধান পদৰ এজন বিষয়া। আইন আৰু শৃংখলা আৰক্ষীৰ সমকক্ষৰ দৰেই চিআইডি বা অপৰাধ শাখাৰো অতিৰিক্ত আৰক্ষী সঞ্চালক প্ৰধান পৰ্যায়লৈকে নিজা পদবী আছে। অপৰাধ শাখাৰ জ্যেষ্ঠ বিষয়াসকলৰ ভিতৰত অধীক্ষক, উপ-অধীক্ষক, পৰিদৰ্শক, আৰু উপ-পৰিদৰ্শক আদি অন্তৰ্ভুক্ত। এই উইংত পোষ্ট কৰা বিষয়া আৰু কৰ্মীসকলে সাধাৰণতে তেওঁলোকৰ নিয়মীয়া আৰক্ষী ৰেংকৰ আগত "ডিটেক্টিভ" লিখি দিয়ে।

চি আই ডিৰ শাখাসমূহ

ৰাজ্যৰ ওপৰত নিৰ্ভৰ কৰি চিআইডিৰ একাধিক শাখা থাকিব পাৰে। এই শাখাসমূহৰ ভিতৰত আছে:

চিবি-চিআইডি
মানৱ সৰবৰাহৰ বিৰোধী আৰু নিৰুদ্দেশ হোৱা ব্যক্তিৰ কোষ
এণ্টি-নাৰ্কটিকছ চেল
আঙুলিৰ ছাপ ব্যুৰো
অপৰাধমূলক চোৰাংচোৱা বিভাগ
সন্ত্ৰাসবাদ বিৰোধী দল
অৰ্থনৈতিক অপৰাধ শাখা
উচ্চ প্ৰযুক্তিৰ অপৰাধ তদন্ত কোষ

অপৰাধ শাখাৰ চি আই ডি

চিবি-চিআইডি হৈছে অতিৰিক্ত আৰক্ষী সঞ্চালক প্ৰধান (এডিজিপি)ৰ নেতৃত্বত আৰু আৰক্ষী মহাপৰিদৰ্শক (আইজিপি)ৰ সহায়ত চিআইডিৰ এটা বিশেষ শাখা। এই শাখাই হত্যা, সংঘৰ্ষ, জালিয়াতি, জাল আদি গুৰুতৰ অপৰাধ আৰু ৰাজ্য চৰকাৰ বা উচ্চ ন্যায়ালয়ে চিবি-চিআইডিক ন্যস্ত কৰা গোচৰৰ তদন্ত কৰে।

বিচাৰ ক্ষমতা

ৰাজ্যিক অপৰাধ শাখা/ অপৰাধ তদন্ত বিভাগৰ ৰাজ্যব্যাপী অধিকাৰ আছে আৰু ৰাজ্য চৰকাৰ, উচ্চ ন্যায়ালয়, বা আৰক্ষী সঞ্চালক প্ৰধান (আৰক্ষী বাহিনীৰ মুৰব্বীয়ে)দ্বাৰা প্ৰেৰণ কৰা গোচৰৰ তদন্ত কৰে, য’ত সংগঠিত অপৰাধ, আন্তঃজিলা গোচৰ, চাইবাৰ অপৰাধ, অৰ্থনৈতিক অপৰাধ, আৰু উচ্চ পৰ্যায়ৰ বা ৰাজনৈতিকভাৱে স্পৰ্শকাতৰ গোচৰ আদি অন্তৰ্ভুক্ত।

জনপ্ৰিয় সংস্কৃতিত

মুম্বাইৰ শাখাৰ আধাৰত নিৰ্মিত এখন টেলিভিছন ধাৰাবাহিক চি আই ডি চনী টিভি আৰু নেটফ্লিক্সত ২০ বছৰ সফলভাৱে প্ৰচাৰিত হয়।

তথ্যৰ উৎস

শ্ৰেণী:অনুষ্ঠান প্ৰতিষ্ঠান
শ্ৰেণী:ভাৰত চৰকাৰ
শ্ৰেণী:অপৰাধ
জানকী বড়িৱালা

জানকী বড়িৱালা (জন্ম: ৩০ অক্টোবৰ ১৯৯৫) এগৰাকী ভাৰতীয় অভিনেত্ৰী যিয়ে মূলতঃ গুজৰাটী ছবিত কাম কৰে। তেওঁ ছেল্লো দিৱস (২০১৫), ছুট্টি জাশে ছাক্কা (২০১৮), নাদী দোষ (২০২২) আৰু ৱাশ্ব (২০২৩) ছবিৰ বাবে পৰিচিত। ২০২৪ চনত চেইতান ছবিৰ জৰিয়তে তেওঁ হিন্দী চিনেমা জগতত আত্মপ্ৰকাশ কৰে।

প্ৰাৰম্ভিক জীৱন

বড়িৱালাই ১৯৯৫ চনৰ ৩০ অক্টোবৰত আহমেদাবাদৰ ভাৰত আৰু কাশ্মীৰা বড়িৱালাৰ ঘৰত জন্মগ্ৰহণ কৰিছিল। তেওঁৰ ধ্ৰুপদ বড়িৱালা নামৰ এজন ভ্ৰাতৃ আছে। তেওঁ আহমেদাবাদৰ এম কে চেকেণ্ডাৰী এণ্ড হায়াৰ চেকেণ্ডাৰী স্কুলৰপৰা স্কুলীয়া শিক্ষা সমাপ্ত কৰিছে। তেওঁ গান্ধীনগৰৰ গোৱেংকা ৰিচাৰ্ছ ইনষ্টিটিউট অৱ ডেণ্টাল চাইন্সৰপৰা বেচেলৰ অৱ ডেণ্টাল চাৰ্জৰী (বিডিএছ) ডিগ্ৰী লাভ কৰে। তেওঁ ২০১৯ চনৰ মিছ ইণ্ডিয়া প্ৰতিযোগিতাত অংশগ্ৰহণ কৰিছিল আৰু মিছ ইণ্ডিয়া গুজৰাটৰ শীৰ্ষ ৩ গৰাকী প্ৰতিযোগীৰ মাজত স্থান লাভ কৰিছিল।

কেৰিয়াৰ

কৃষ্ণদেৱ যাজ্ঞিকৰ ৰচনা আৰু পৰিচালনাত নিৰ্মিত গুজৰাটী ছবি ছেল্লো দিৱসৰ জৰিয়তে বড়িৱালাই অভিনয় জগতত আত্মপ্ৰকাশ কৰে। ২০১৫ চনৰ ২০ নৱেম্বৰত বিশ্বজুৰি ২৩১খন পৰ্দাত মুক্তি পোৱা ছবিখনে সমালোচকৰ ইতিবাচক সঁহাৰি লাভ কৰাৰ লগতে ব্যাৱসায়িকভাৱেও সফল হয়।

২০১৭ চনত তেওঁ অ'! তাৰী, তাম্বুৰো আৰু দাউড পাকাদত অভিনয় কৰে। পৰৱৰ্তী সময়ত তেওঁ ছুট্টি জাশে ছাক্কা, তাৰী মাটে ৱানচ ম'ৰ (২০১৮) আৰু বাউ না বিচাৰ (২০১৯) আদি ছবিত অভিনয় কৰে। তেওঁ যশ ছনীৰ সৈতে কৃষ্ণদেৱ যাজ্ঞিকৰ ছবি নাদী দোষত (২০২২) অভিনয় কৰিছিল। ২০২৩ চনত তেওঁ ব্লকবাষ্টাৰ ছবি ৱাশ্বত অভিনয় কৰে আৰু ছবিখনত বড়িৱালাৰ অভিনয়ে দৰ্শকৰ বিপুল প্ৰশংসা লাভ কৰে।

২০২৪ চনত তেওঁ অজয় দেৱগন, জ্যোতিকা আৰু আৰ. মাধৱনৰ সৈতে বিকাশ বাহলৰ ছবি চেইতানৰ জৰিয়তে হিন্দী চিনামাত আত্মপ্ৰকাশ কৰে। এই ছবিখন আছিল ৱাশ্বৰ পুনৰ্নিৰ্মাণ য’ত তেওঁ পূৰ্বৰ চৰিত্ৰটোকেই জাহ্নৱী ঋষি নামেৰে ৰূপায়ণ কৰিছিল।

সংবাদ মাধ্যম

২০১৯ চনত দি টাইমছ অৱ ইণ্ডিয়াৰ "টাইমছ ৫০ গৰাকী আটাইতকৈ আকৰ্ষণীয় মহিলা"ৰ তালিকাত বড়িৱালাই ৫০সংখ্যক স্থান লাভ কৰিছিল।

তথ্যসূত্ৰ

বাহ্যিক সংযোগ

শ্ৰেণী:ভাৰতীয় অভিনেত্ৰী
শ্ৰেণী:গুজৰাটী চলচ্চিত্ৰৰ অভিনেত্ৰী
ভূতনী দ্বীপ

ভূতনী দ্বীপ ভাৰতৰ পশ্চিম বংগৰ মালদা জিলাৰ এটা দ্বীপ। এই দ্বীপটো মাণিকচাক সম্প্ৰদায় উন্নয়ন খণ্ডৰ অংশ আৰু ইয়াৰ চাৰিওফালে গংগা নদী আৰু ফুলহাৰ নদীয়ে আগুৰি আছে।

ভূগোল

অৱস্থান

এই দ্বীপটো ২৫.১৩০৭° উত্তৰ ৮৭.৮৭০৯° পূবত অৱস্থিত। গংগা নদী আৰু ফুলহাৰ নদীৰ সম্পূৰ্ণ সীমাৰেখাৰে ভৰা এটা দ্বীপ হৈছে ভূতনী।

এলেকাৰ অভাৰভিউ

সংলগ্ন মানচিত্ৰত দেখুওৱা অঞ্চলটো হৈছে ডায়েৰা নামেৰে জনাজাত ভৌতিক উপ-অঞ্চল। এইটো "নদীত নতুন জলজ নিক্ষেপৰ ফলত গঠিত মোটামুটিভাৱে পানী নিষ্কাশন কৰা সমতল ভূমি।" আটাইতকৈ উল্লেখযোগ্য বৈশিষ্ট্য হ’ল গংগাৰ সিপাৰে থকা ফাৰাক্কা বেৰেজ।
এই অঞ্চলটো মালদা সদৰ মহকুমাৰ অংশ, যিটো বেছিভাগেই গ্ৰাম্য, কিন্তু মানচিত্ৰত দেখুওৱা অঞ্চলটোত ১৭খন লোকপিয়ল চহৰৰ সৈতে নগৰায়নৰ কিছু পকেট আছে, বেছিভাগেই কলিয়াচাক I চিডি ব্লকত কেন্দ্ৰীভূত।
ভুতনী আৰু পঞ্চানন্দপুৰৰ মাজৰ গংগাৰ পাৰ (দুয়োটা ঠাই মানচিত্ৰত চিহ্নিত কৰা হৈছে), বাওঁপাৰৰ খহনীয়াই আটাইতকৈ বেছি ক্ষতিগ্ৰস্ত কৰা অঞ্চল, যিটো মালদা অঞ্চলৰ এটা ডাঙৰ সমস্যা।
কেইবাখনো সাম্ৰাজ্যৰ ৰাজধানী গৌডাৰ ধ্বংসাৱশেষ এই অঞ্চলত অৱস্থিত।

নোট: কাষৰ মানচিত্ৰখনে অঞ্চলটোৰ কিছুমান উল্লেখযোগ্য স্থান উপস্থাপন কৰিছে। মানচিত্ৰত চিহ্নিত কৰা সকলো ঠাই ডাঙৰ সম্পূৰ্ণ পৰ্দাৰ মানচিত্ৰত সংযুক্ত কৰা হৈছে।

জনগাঁথনি

এই দ্বীপটোত মাণিকচক ব্লকৰ ৭ খন গ্ৰাম পঞ্চায়তৰ ভিতৰত ৩ খন গ্ৰাম পঞ্চায়ত আছে। দক্ষিণ চণ্ডীপুৰ, উত্তৰ চণ্ডীপুৰ, আৰু হিৰণন্দপুৰ। ২০১১ চনৰ ভাৰতৰ লোকপিয়লত ভূতনী দ্বীপৰ মুঠ জনসংখ্যা আছিল ৮৯০২১, ইয়াৰে ৪৬০৫২ জন পুৰুষ, আনহাতে ৪২৯৬৯ জনী মহিলা। অনুসূচিত জনজাতিৰ সংখ্যা ৩০১৪৯ আৰু অনুসূচিত জনজাতিৰ সংখ্যা ৩৩০৬৩।

ভূতনী দ্বীপত প্ৰায় ৬৩ খন গাঁও। ইয়াত তিনিখন হাইস্কুল, এখন জ্যেষ্ঠ মাদ্ৰাছা, এখন চৰকাৰী পৃষ্ঠপোষকতাত পুথিভঁৰাল, পাঁচটা ডাকঘৰ, চাৰিটা বাণিজ্যিক বেংক, আৰু এখন গ্ৰাম্য চিকিৎসালয় আছে। ভুটনিলৈ যাবলৈ একমাত্ৰ পথ নাৱেৰে, কিন্তু ১.৮ কিলোমিটাৰ দৈৰ্ঘ্য (১.১ মাইল) এখন দলং নিৰ্মাণৰ কাম চলি আছে। এই দলংখন ২০১৯ চনত জনসাধাৰণৰ বাবে মুকলি কৰা হ’ব। পশ্চিম বংগ চৰকাৰৰ অংশ উত্তৰ বংগ উন্নয়ন ব’ৰ্ডৰ পুঁজিৰে এই দলংখন নিৰ্মাণ কৰা হৈছে।

তথ্য সংগ্ৰহ

শ্ৰেণী:ভাৰতৰ দ্বীপ
শ্ৰেণী:দ্বীপ
আফছান আঞ্জুম

আফছান আঞ্জুম (হিন্দী: अफ़शां अंजुम) এজন ভাৰতীয় টেলিভিছন সাংবাদিক আৰু এংকৰ। তেওঁ এন ডি টি ভি ইণ্ডিয়াৰ জ্যেষ্ঠ বাতৰি সম্পাদক হিচাপে কাম কৰিছিল। আঞ্জুম আইচিচি বিশ্বকাপ ক্ৰিকেট প্ৰতিযোগিতাসমূহৰ কভাৰেজৰ বাবে বিখ্যাত, আৰু এনডিটিভি ইণ্ডিয়াত দৈনিক ক্ৰীড়া অনুষ্ঠান খেল ইণ্ডিয়া আৰু গুগলী আয়োজন কৰে৷ তেওঁ এংকৰ হিচাপে জনপ্ৰিয় দৰ্শক ভিত্তিক আড্ডা শ্ব' কিছা ক্ৰিকেট কা অনুষ্ঠানত কাম কৰছে আৰু পাঁচবাৰ এন টি বঁটা লাভ কৰিছে।

ব্যক্তিগত জীৱন

অঞ্জুমৰ জন্ম হৈছিল নতুন দিল্লীত। দেউতাকে এভাৰী ইণ্ডিয়া লিমিটেডত কাম কৰিছিল।তেওঁৰ দুজন ডাঙৰ ভাতৃ আছে, ইয়াৰে এজন ইণ্টাৰনেশ্যনেল চেণ্টাৰ ফৰ জেনেটিক ইঞ্জিনিয়াৰিং এণ্ড বায়’টেকন’লজীৰ বিজ্ঞানী আৰু আন এজনে নিজাকৈ ব্যৱসায় চলায়। তেওঁৰ বিবাহ হৈছে ইউনিচেফৰ উন্নয়নৰ কাম কৰা ডেনিছ আজিজৰ সৈতে। তেওঁ বৰ্তমান জম্মু আৰু কাশ্মীৰৰ শ্ৰীনগৰত বাস কৰে৷

কেৰিয়াৰ

দিল্লী বিশ্ববিদ্যালয়ৰ পৰা সাংবাদিকতাত স্নাতক ডিগ্ৰী লাভ কৰা আঞ্জুমে ২০০৬ চনত যুক্তৰাজ্যৰ ৱেলছৰ কাৰ্ডিফ বিশ্ববিদ্যালয়ত থমছন ফাউণ্ডেশ্যনৰ সৈতে সম্প্ৰচাৰ সাংবাদিকতাৰ বাবে ভাৰতৰ যুৱ সাংবাদিকসকলৰ বাবে ব্ৰিটিছ চেভেনিং বৃত্তিৰ বাবে নিৰ্বাচিত হয়। তেওঁ "আজ তক"ৰ সাংবাদিক হিচাপে নিজৰ কেৰিয়াৰ আৰম্ভ কৰে আৰু ২০০৩ চনত "এনডিটিভি"ত যোগদান কৰে ক্ৰীড়াৰ জ্যেষ্ঠ বাতৰি সম্পাদক হিচাপে।

তেওঁ ভাৰতীয় প্ৰাক্তন ক্ৰিকেটাৰ নৱজ্যোত সিং সিদ্ধুৰ সৈতে কিচ্ছা ক্ৰিকেট কা অনুষ্ঠানৰ জৰিয়তে জনপ্ৰিয়তা লাভ কৰে৷

আঞ্জুমে ভাৰতৰ হিন্দী ভাষাৰ ক্ৰীড়া সাংবাদিকতাৰ এগৰাকী উল্লেখযোগ্য ব্যক্তি হিচাপে স্বীকৃতি লাভ কৰিছে। গোটেই কেৰিয়াৰত তেওঁ ভাৰতৰ ক্ৰীড়া ইতিহাসৰ উল্লেখযোগ্য পৰিঘটনাৰ বিষয়ে ৰিপ'ৰ্ট দিছে, যেনে ২০০৪ চনত ঐতিহাসিক ট্যুৰ অৱ পাকিস্তান আৰু ২০০৭, ২০১১ আৰু ২০১৫ চনত আইচিচি বিশ্বকাপ ক্ৰিকেট প্ৰতিযোগিতা।

বঁটা আৰু প্ৰশংসা

আঞ্জুমে ২০০৭ চনৰ পৰা ২০১৪ চনৰ ভিতৰত পাঁচবাৰকৈ 'হিন্দী ভাষাৰ শ্ৰেষ্ঠ ক্ৰীড়া উপস্থাপক'ৰ এন টি বঁটা লাভ কৰিছে। তেওঁ মাধৱ জ্যোতি আলংকাৰৰ দৰে আন কেইবাটাও সন্মানীয় বঁটাও লাভ কৰিছে।

তেওঁ ক্ৰিকেটাৰ মহেন্দ্ৰ সিং ধোনিৰ সৈতে জয় জৱান প্ৰদৰ্শন কৰি 'শ্ৰেষ্ঠ টেলিভিছন ইভেণ্ট'ৰ বাবে আই টি এ বঁটা লাভ কৰে।

তথ্যসূত্ৰ

শ্ৰেণী:ভাৰতীয় মহিলা
শ্ৰেণী:জীৱিত ব্যক্তি
শ্ৰেণী:ভাৰতীয় মহিলা টেলিভিছন উপস্থাপক
শ্ৰেণী:গণমাধ্যম
শ্ৰেণী:সাংবাদিক
শ্ৰেণী:লেখিকা
শ্ৰেণী:ভাৰতীয় সাংবাদিক
শ্ৰেণী:দিল্লীৰ ব্যক্তি
আকালেৰ সন্ধানে

আকালেৰ সন্ধানে (; অসমীয়া ) ১৯৮২ চনত মুক্তি পোৱা মৃণাল সেন পৰিচালিত বঙালী ভাষাৰ সমান্তৰাল ধাৰাৰ চলচ্চিত্ৰ। চলচ্চিত্ৰখনে ২৮তম ৰাষ্ট্ৰীয় চলচ্চিত্ৰ মহোৎসৱত ছবিখনে শ্ৰেষ্ঠ চলচ্চিত্ৰ, শ্ৰেষ্ঠ পৰিচালনা, শ্ৰেষ্ঠ চিত্ৰনাট্য আৰু শ্ৰেষ্ঠ সম্পাদনা শিতানত চাৰিটাকৈ বঁটা লাভ কৰিবলৈ সক্ষম হৈছিল।

কাহিনীৰ সাৰাংশ

প্ৰায় পাঁচ নিযুত বঙালী লোকৰ মৃত্যু হোৱা ১৯৪৩ চনৰ দুৰ্ভিক্ষৰ বিষয়ে এখন চলচ্চিত্ৰ নিৰ্মাণ কৰিবলৈ ১৯৮০ চনৰ ছেপ্টেম্বৰ মাহত এটা কলা-কুশলীৰ দল এখন গাঁৱলৈ আহে। এয়া আছিল মানৱ-সৃষ্ট দুৰ্ভিক্ষ, বিশ্বযুদ্ধৰ পাৰ্শ্ব-উৎপাদন; আৰু চলচ্চিত্ৰৰ মাধ্যেমেৰে অনাহাৰত মৃত্যু হোৱা লাখ লাখ লোকৰ দুৰ্দশাগ্ৰস্থ অৱস্থাটোৰ পুনঃনিৰ্মাণ কৰিবলৈ আহিছে এইসকল কলা-কুশলীয়ে। নানা অসুবিধা আৰু উদ্বেগৰ মাজেৰে শ্বুটিং আৰম্ভ হয়। অভিনেতা-অভিনেত্ৰীসকলে এক দ্বৈত জীৱন যাপন কৰে আৰু গাঁৱৰ মানুহবোৰে বিস্ময় আৰু সন্দেহৰ মাজেৰে তেওঁলোকৰ কামকাজ লক্ষ্য কৰি থাকে। ছবিৰ কাম আগবাঢ়ি যোৱাৰ লগেলগে পুনঃনিৰ্মিত অতীত বৰ্তমানৰ মুখামুখি হয়। ১৯৪৩ চনৰ সৈতে ১৯৮০ চনৰ ঘটনাৰ এটা অদ্ভুত সম্পৰ্ক তৈয়াৰ হোৱা দেখা যায়। ইয়াৰ মাজতে এটা নাৰী চৰিত্ৰৰ বাবে বাবে স্থানীয় অভিনেত্ৰীৰ সন্ধানক কেন্দ্ৰ কৰি ছবি নিৰ্মাতা দলটোৰ সৈতে গাঁৱবাসী বিবাদত জড়িত হৈ পৰে। আকাল সন্ধানী লোকসকলৰ বাবে সেয়া আছিল এক উদ্বেগজনক পৰিস্থিতি। অৱশেষত ছবি নিৰ্মাণকাৰী দলটোৱে আধাতে শ্বুটিং সামৰি বাকীখিনি কাম ষ্টুডিঅ’তে কৰাৰ মানসেৰে কলকাতালৈ গুছি আহে।
সৰ্বভাৰতীয় পৰ্যায়ত শ্ৰেষ্ঠ পূৰ্ণদৈৰ্ঘ্য চলচ্চিত্ৰৰ স্বৰ্ণ কমল।
শ্ৰেষ্ঠ পৰিচালকৰ ৰজত কমল: মৃণাল সেন
শ্ৰেষ্ঠ চিত্ৰনাট্যৰ ৰজত কমল: মৃণাল সেন
শ্ৰেষ্ঠ সম্পাদনাৰ ৰজত কমল: গংগাধৰ নস্কৰ

৩১তম বাৰ্লিন আন্তঃৰাষ্ট্ৰীয় চলচ্চিত্ৰ মহোৎসৱ
চিলভাৰ বিয়েৰ, জুৰীৰ বিশেষ বঁটা

তথ্যসূত্ৰ

বাহ্যিক সংযোগ

ইউটিউৱত আকালেৰ সন্ধানে

শ্ৰেণী:বঙালী চলচ্চিত্ৰ
শ্ৰেণী:শ্ৰেষ্ঠ পূৰ্ণদৈৰ্ঘ্য ছবিৰ ৰাষ্ট্ৰীয় চলচ্চিত্ৰ বঁটা বিজয়ী
কেতকুৰা

কেতকুৰা (বৈজ্ঞানিক নাম: Vangueria spinosa বা Meyna spinosa) ৰুবিয়েচি (Rubiaceae) পৰিয়ালৰ অন্তৰ্ভুক্ত এবিধ সৰু আকাৰৰ জোপোহা গছ। ইয়াক সমগ্ৰ বিশ্বজুৰি প্ৰধানকৈ পূৱ এছিয়া - ভাৰত, নেপাল, বাংলাদেশ, ম্যানমাৰ, থাইলেণ্ড, কম্বডিয়া, লাওছ, ভিয়েটনামত পোৱা যায়।

বিৱৰণ

কেতকুৰাৰ গা-গছ আৰু ডালৰ উপৰিভাগ ক’লা চানেকীয়া বা মদৰুৱা বৰণৰ। বাকলিত ঠায়ে ঠায়ে কটাৰ নিচিনা দাগ থাকে। বাকলিত ভিতৰখন অলপ হালধীয়া। গোটেই গছজোপাতে দীঘল চানকীয়া কাঁইটৰ উৎপত্তি হয়।

কেতকুৰাৰ পাতবোৰ ডাঠ আৰু মিহি। পাতৰ আগফালে জোঙা আৰু গুৰিৰ অংশ দুয়োফালৰ পৰা ঘূৰণীয়াকৈ ভাঁজ খাই ঠাৰিত লগা ধৰণৰ হয়। পাতবোৰে ঠাৰিত যোৰা পাতি পাতি বিপৰীতমুখী ৰূপ প্ৰদৰ্শন কৰে। ইয়াৰ ফুলৰ পাহিবোৰৰ ৰং পাতল সেউজীয়া।

কেতকুৰাৰ ফলৰ আকৃতি ডিম্বাকাৰ। ইয়াৰ ভিতৰত ফুটা থাকে আৰু সেই ফুটাবোৰৰ ভিতৰত অলপ ডাঙৰ আকাৰৰ ক’লা ক’লা একোটা গুটি ধৰে। সেউজীয়া ফলবোৰ পকিলে ৰঙচুৱা বৰণৰ হয়।

চিত্ৰভঁৰাল

তথ্যউৎস

শ্ৰেণী:উদ্ভিদজগত